《自邑中归田作 其二》
明代·孙枝蔚

驱车当得路，凿井当得泉。我本东皋氓，适野便悠然。

小心事农父，农父谓我贤。授以耘耔法，要言皆可传。

节序荷相存，乾糇未有愆。始知诗书外，礼法不相悬。

此中无羞辱，聊用乐天年。奈何催租吏，箕踞柴门前。

野人苦低头，不如对简编。箪瓢与陋巷，昔不有颜渊。

作者简介：（1620—1687）明末清初陕西三原人，字豹人。世为巨商。明末散家财起兵，与李自成军对抗。兵败，只身走扬州读书，刻意为诗。康熙十八年举鸿博，自陈衰老，不应试，授内阁中书衔。有《溉堂集》。